Komisijos reglamentas (EB) Nr. 645/2000
2000 m. kovo 28 d.
nustatantis išsamias įgyvendinimo taisykles, būtinas, kad būtų galima tinkamai taikyti tam tikras Tarybos direktyvos 86/362/EEB 7 straipsnio ir Tarybos direktyvos 90/642/EEB 4 straipsnio nuostatas, susijusias su pesticidų likučių grūduose ir augalinės kilmės produktuose, įskaitant vaisius ir daržoves, ir ant jų didžiausių koncentracijų monitoringo priemonėmis
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausių koncentracijų nustatymo [1] su paskutiniais pakeitimais, padarytais Komisijos direktyva 1999/71/EB [2], ypač į jos 7 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl didžiausių pesticidų likučių koncentracijų tam tikruose augalinės kilmės produktuose ir ant jų, įskaitant vaisius ir daržoves, nustatymo [3] su paskutiniais pakeitimais, padarytais Direktyva 1999/71/EB, ypač į jos 4 straipsnį,
kadangi:
(1) Direktyvos 86/362/EEB 7 straipsnis ir Direktyvos 90/642/EEB 4 straipsnis atitinkamai nustato pesticidų grūduose ir vaisiuose bei daržovėse ir ant jų monitoringo pagrindines nuostatas.
(2) Komisijos rekomendacijų nustatymo ir įgyvendinimo patirtis parodė, kad daugiametis planavimas su galimybe daryti kasmetinius patikslinimus būtų veiksmingiausias būdas sukurti Europos Bendrijos koordinuojamas monitoringo programas.
(3) Direktyvos 86/362/EEB 7 straipsnis ir Direktyvos 90/642/EEB 4 straipsnis nustato, kad būtų iš naujo apsvarstomos ir patvirtinamos visos būtinos priemonės, pavyzdžiui, kad būtų skelbiamos Komisijos ir Europos Bendrijos ataskaitos, kuriose pateikiama valstybių narių palyginamoji ir surinktoji informacija ir patvirtinami Bendrijos lygiu vykdomi veiksmai, jei pranešama apie didžiausių koncentracijų pažeidimus. Patirtis patvirtino, jog norėdamos, kad būtų pasikliaujama jų praneštais rezultatais, pesticidų likučių analizę atliekančios laboratorijos turi užtikrinti aukšto lygio kokybę. Laboratorijų reguliarus dalyvavimas kvalifikaciniuose egzaminuose ir kokybės kontrolės bendrosios tvarkos įgyvendinimas gali padėti joms įgyvendinti 1993 m. spalio 29 d. Tarybos direktyvos 93/99/EEB dėl maisto produktų oficialios kontrolės papildomų priemonių [4] 3 straipsnyje nustatytus akreditacijos reikalavimus.
(4) Kadangi lygindama ir kaupdama valstybių narių Europos Bendrijos ataskaitose pateiktą informaciją, Komisija turi pasitikėti šios informacijos kokybe, tikslumu ir palyginamumu, todėl reikia, kad Komisija finansiškai paremtų veiksmus, kurie remia monitoringo programų vykdymą pagal aukščiausius standartus. Ypač turėtų būti remiami reguliarūs laboratorijų kvalifikacijos tikrinimo testai ir reguliariuose specialistų susitikimuose turėtų būti iš naujo apsvarstomos ir plėtojamos kokybės kontrolės metodikos gairės.
(5) Reikia, kad Komisija finansiškai paremtų veiksmus, kurie padeda koordinuoti kitus pesticidų likučių monitoringo aspektus Bendrijos lygiu. Ypač turėtų būti remiama veikla, leidžianti Komisijai įvykdyti jai keliamą reikalavimą palaipsniui kurti sistemą, kuri leistų pagal monitoringo duomenis įvertinti faktinę pesticidų įtaką maistui.
(6) Komisijos pranešimas apie vartotojų sveikatą ir maisto saugą (COM(97) 183) apibūdina maisto vartojimą; veterinarijos ir fitosanitarijos kontrolę ir tikrinimo tarnybas. Pesticidų likučių grūduose ir vaisiuose bei daržovėse ir ant jų monitoringu turėtų užsiimti tikrinimo tarnyba.
(7) 1996 ir 1997 m. stebėjimo veiksmai parodė Direktyvoje 90/642/EEB su pakeitimais nustatytų didžiausių koncentracijų pažeidimus.
(8) Direktyva 90/642/EEB su pakeitimais ir Direktyva 86/362/EEB su pakeitimais nustato, kad gavus pranešimų apie pažeidimus patvirtinami Bendrijos lygiu vykdomi veiksmai ir išsamios jų įgyvendinimo taisyklės, būtinos tinkamam monitoringuii vykdyti.
(9) Siekiant pagerinti pesticidų likučių Bendrijoje monitoringą ir padėti jį tinkamai vykdyti, būtina monitoringo sistemų visose valstybėse narėse apžvalga.
(10) Turėtų būti priimtos išsamios įgyvendinimo taisyklės, būtinos, kad monitoringo sistemos galėtų tinkamai veikti. Šios taisyklės turėtų aiškiai nustatyti veiksmus, kuriuos Komisija gali finansuoti laikydamasi turimų biudžeto asignavimų, ir tvarką, pagal kurią gali būti teikiamas toks finansavimas.
(11) Šiame reglamente nustatytos priemonės atitinka Augalų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
1. Pagal Direktyvos 86/362/EEB 7 straipsnio 2 dalies b punktą ir Direktyvos 90/642/EEB 4 straipsnio 2 dalies b punktą priimtos Komisijos rekomendacijos gali būti taikomos nuo vienerių iki penkerių metų.
2. Siekdama, kad daugiametės stebėjimo programos būtų veiksmingai valdomos kasmet, Komisija gali pateikti kasmetinius patvirtinančiųjų ir papildomųjų rekomendacijų projektus; projektai pateikiami Augalų sveikatos nuolatiniam komitetui pagal Direktyvos 86/362/EEB 7 straipsnio 2 dalies b punktą ir Direktyvos 90/642/EEB 4 straipsnio 2 dalies b punktą.
2 straipsnis
Siekdama palengvinti tinkamą Direktyvos 86/362/EEB 7 straipsnio 2 ir 3 dalių ir Direktyvos 90/642/EEB 4 straipsnio įgyvendinimą, Komisija:
1) koordinuoja valstybių narių veiklą, susijusią su reikalavimais dėl informacijos apie monitoringą ir monitoringo programas parengimą, užrašymą, apdorojimą ir perdavimą, prireikus atsižvelgdama į Augalų sveikatos nuolatinio komiteto nurodymus, ypač rekomendacijas dėl pesticidų likučių analizės kokybės kontrolės metodikos [5], ir darbinį dokumentą, kuriuo turi remtis valstybės narės, dėl Komisijos rekomendacijų, susijusių su suderintomis Bendrijos monitoringo programomis įgyvendinimo [6];
2) laikydamasi Europos Bendrijos biudžete nustatytų atitinkamų asignavimų, padeda finansuoti:
a) reguliarų, iš esmės kas dvejus metus visų analizę atliekančių laboratorijų kvalifikacijos tikrinimo testų organizavimą, kad būtų galima užtikrinti valstybių narių Komisijai ir kitoms valstybėms narėms kasmet siunčiamos informacijos kokybę, tikslumą ir palyginamumą, ir kad Komisija ją palygintų ir parengtų paskelbimui pagal Direktyvos 86/362/EEB 7 straipsnio 3 dalies ir Direktyvos 90/642/EEB 4 straipsnio 3 dalies nuostatas;
b) pesticidų likučių analizės kokybės kontrolės metodikos plėtros Augalų sveikatos nuolatinio komiteto nurodymų forma organizavimą ir reguliarų, iš esmės kas dvejus metus tokios metodikos valstybių narių likučių analizės laboratorijose taikymo persvarstymo specialistų susitikimuose organizavimą, kad būtų galima užtikrinti valstybių narių Komisijai ir kitoms valstybėms narėms kasmet siunčiamos informacijos kokybę, tikslumą ir palyginamumą, ir kad Komisija ją palygintų ir parengtų paskelbimui pagal Direktyvos 86/362/EEB 7 straipsnio 3 dalies ir Direktyvos 90/642/EEB 4 straipsnio 3 dalies nuostatas;
c) tyrimų, konsultacijų ir kitų parengiamųjų darbų, būtinų, kad Komisija palaipsniui kurtų sistemą, leidžiančią pagal monitoringo duomenis nustatyti faktinę pesticidų įtaką maistui pagal Direktyvos 86/362/EEB 7 straipsnio 3 dalies ir Direktyvos 90/642/EEB 4 straipsnio 3 dalies reikalavimus, organizavimą; ir
d) kitų Bendrijos veiksmų, būtinų siekiant tinkamai įgyvendinti Direktyvos 86/362/EEB 7 straipsnio 2 ir 3 dalis ir Direktyvos 90/642/EEB 4 straipsnį, kuriuos gali nustatyti Komisija ir Augalų sveikatos nuolatinis komitetas, organizavimą.
3 straipsnis
1. Komisija paskiria 2 straipsnio 2 dalyje numatytos finansinės paramos gavėją arba gavėjus sprendimu, priimtu Direktyvos 86/362/EEB 12 straipsnyje ir Direktyvos 90/642/EEB 10 straipsnyje nustatyta tvarka.
2. 1 dalyje numatytame Komisijos sprendime visų pirma nurodoma:
- Bendrijos finansinės paramos gavėjo arba gavėjų pavadinimas,
- visos vykdytinos veiklos sąnaudos ir šios veiklos vykdyme dalyvaujančių šalių, įskaitant Europos bendriją, indėliai,
- trumpas vykdytinos veiklos aprašymas,
- veiklos užbaigimo grafikas.
4 straipsnis
Valstybės narės užtikrina, kad Komisijai ir kitoms valstybėms narėms kasmet siunčiami analizės rezultatai pagal Direktyvos 86/362/EEB 7 straipsnio 3 dalies ir Direktyvos 90/642/EEB 4 straipsnio 3 dalies nuostatas būtų gauti laboratorijose, kurios:
- atitinka Direktyvos 93/99/EEB 3 straipsnio reikalavimus ir
- stengiasi įgyvendinti šio reglamento 2 straipsnio 2 dalies b punkte nurodytą pesticidų likučių analizės kokybės kontrolės metodiką.
Be to valstybės narės užtikrina, kad suderintose Bendrijos programose dalyvautų tik laboratorijos, dalyvavusios prieš tai vykusiame arba dalyvausiančios kitame šio reglamento 2 straipsnio 2 dalies a punkte nurodytų Bendrijos kvalifikacijos tikrinimo testų atitinkamame ture.
5 straipsnis
1. Komisija paskiria specialius, tinkamą kvalifikaciją turinčius pareigūnus, kurie kartu su nacionalinės valdžios institucijomis stebėtų, kaip valstybėse narėse įgyvendinamos pesticidų likučių augalinės kilmės maisto produktuose ir ant jų nacionalinės ir Bendrijos monitoringo programos. Į šią veiklą įeina ėminių ėmimas ir atitinkamų laboratorijų veiklos stebėjimas.
2. Pareigūnai turi apsilankyti visų valstybių narių nacionalinės valdžios institucijose, kurios bendradarbiaus su Komisijos paskirtais pareigūnais ir suteiks visą paramą, būtiną pareigūnų užduotims vykdyti. Vizitų programos organizuojamos ir įgyvendinamos bendradarbiaujant su atitinkamomis valstybėmis narėmis. Visais atvejais už kontrolės vykdymą yra atsakingos nacionalinės valdžios institucijos.
3. Komisija dėl šių vizitų šalims tinkamu laiku tariasi su nacionalinės valdžios pareigūnais. Be lankomos valstybės narės ekspertų vizitų metu Komisijos ekspertams gali talkinti vienas ar keli kitos valstybės narės ar valstybių narių ekspertai. Vizitų metu valstybės narės ekspertas arba Komisijos paskirti ekspertai laikosi Komisijos administracinių taisyklių.
4. Po kiekvieno vizito Komisija parengia ataskaitą raštu. Valstybei narei, kurioje buvo lankytasi, suteikiama galimybė pateikti pastabas dėl šios ataskaitos.
5. Komisija, parengdama ataskaitą raštu, Augalų sveikatos nuolatiniame komitete reguliariai supažindina visas valstybes nares su vizitų į kiekvieną valstybę narę rezultatais. Komisija informuoja Europos Parlamentą. Komisija taip pat reguliariai viešai skelbia ataskaitas.
6. Šio straipsnio nuostatos bus iš naujo nagrinėjamos iki 2001 m. spalio 31 d.
6 straipsnis
Šis reglamentas įsigalioja 2000 m. balandžio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. kovo 28 d.